作者:趙彥端
標題:五彩結同心
內容:人間塵斷，雨處風回，涼波自泛仙槎。非郭還非野，閒鶯燕、時傍笑語清佳。銅壺花漏長如線，金鋪碎、香暖簷牙。誰知道、東園五畝，種成國豔天葩。主人漢家龍種，正翩翩迥立，雪紵烏紗。歌舞承平舊，圍紅袖、詩興自寫春華。未知三鬥朝天去，定何似、鴻寶丹砂。且一醉、朱顏相慶，共看玉井浮花。